Culpa primi parentis faciente: accidit ejus generi post ipsum, ut qualis ipse exstitit, tales post se natos relinqueret. Qua de re sicut ipse miseria non caruit, ita omnes miseros genuit: et sicut ipse oblitus est beatitudinis a Deo sibi conlatæ, sic omnes homines obliviosos reddidit. Quia homo obliviosum est animal, et sæpe labefactari possunt ergo causæ rerum gestarum a mente humana, nisi atramento scribantur, et cartarum apicibus inserantur, quibus futuri ea quæ vel visu, vel auditu non didicerunt, harum exemplis erudiantur: idcirco nos quæ temporibus nostris acta sunt, et priscorum senectus meminit, notificanda intimamus. § Omnibus itaque notum esse volumus, præsentibus et futuris, qualiter quandam terram in villa Mornado sitam, quæ jure sancto Petro debebatur, tres fratres his nominibus, Wido, Odilo, Ansericus, sancciverunt. Nam tempore Brunonis Episcopi exstitit quidam Miles Lezelinus nomine, qui ipsam terram contra jus ipsius Episcopi et seniorum loci supra scripti tenere voluit, quod videlicet nequivit. Post hunc exstitit alius Humbertus cognomine, qui ipsam terram similiter invasit: qui ad obitum veniens, reddidit ad limina sanctorum Petri et Pauli loco jam dicto, quæcumque in ipsa terra tenere videbatur, sive juris sui, sive injuste ablata, omnia reddidit per caligulam suam, quæ vulgo osa dicitur, quam implevit de ipsa terra, et virgulam de viridario sumpsit ad testimonium; quæ videlicet transmisit per nuntios suos, sed per incuriam non admissa fuerunt sancto loco. § Hinc ergo fratres suprascripti hereditari cupientes, terram invadunt, quasi a proavis sibi dimissam, et ut eis libitum fuit, agentes, multaque vi insistentes, contra voluntatem seniorum loco sancti Petri degentium, conati sunt agere, quod et fecerunt. Attamen illi non destiterunt a proposito voluntatis suæ, tam per semetipsos, quam et per Principes regni semper clamantes, et injustam eorum calumpniam patefacientes. Tandem Deo volente, et ipsis resipiscentibus, cum consilio suorum seniorum, adierunt simul limina SS. Apostolorum Petri et Pauli, pœnitentiam agentes, ibique quicquid in supradicta terra tenere videbantur, sive juste, sive injuste, omnia contulerunt ad ipsum locum eo scilicet tenore, ut post obitum eorum ipsa terra in testimonium sit sepulturæ, et societatis eorum, quam et pro hoc reddiderunt. Insuper etiam aliam terram sitam in villa Osiliaco dicta, quæ in convadio contra ipsos erat, illis reddiderunt seniores loci suprascripti. Actum est publice Besua Monasterio, die festo sancti Benedicti Abbatis videlicet XII Kal. Apr. anno I ordinationis D. Otgerii Abbatis. Sig. Hugonis Comitis Belmontis, qui hanc redditionem fieri jussit. Sig. Oddonis nepotis ejus. Widonis Decani. Willerii, Odonis Militis. Leutpranni, Aldonis Præpositi. Et hæc nomina fratrum. Sign. Widonis, Odilonis, Anserici.